Pre účely tejto Prílohy majú pojmy písané veľkými začiatočnými písmenami tento význam:

**DPH** daň z pridanej hodnoty;

**EÚ** Európska únia;

**Zákon o DPH** zákon č. 222/2004 Z. z. o dani z pridanej hodnoty v platnom znení;

**SR** Slovenská republika;

**Platiteľ podľa zákona o DPH** platiteľ DPH registrovaný podľa ustanovení § 4, § 4a alebo § 5 Zákona o DPH;

**Zoznam účtov** zoznam bankových účtov Platiteľov podľa zákona o DPH vedený Finančným riaditeľstvom Slovenskej republiky v zmysle ustanovenia § 6 ods. 6 Zákona o DPH;

**Právne predpisy** všetka národná (alebo štátna) legislatíva Slovenskej republiky, vrátane aplikovateľnej legislatívy Európskej únie, nariadenia, vyhlášky a ďalšie všeobecne záväzné právne predpisy legálne ustanovených orgánov verejnej moci ako aj medzinárodné zmluvy a dohovory, ktorými je Slovenská republika viazaná;

**Obchodný zákonník** zákon č. 513/1991 Zb. Obchodný zákonník v planom znení.

* 1. **Všeobecné ustanovenia**
     1. Zmluvné strany postupujú pri vysporiadaní svojich daňových povinností podľa právnych predpisov platných v SR s vylúčením možnosti prevzatia daňovej povinnosti za obchodného partnera.
     2. Zmluvné strany sa zaväzujú akceptovať akékoľvek legislatívne zmeny v právnom poriadku Slovenskej republiky týkajúce sa daní (napr. sadzba dane, zmeny spôsobu vyberania dane a pod.), ktoré sa dotknú Zmluvy a budú rešpektovať ich aplikáciu počas doby ich platnosti. Poskytovateľ sa zaväzuje akúkoľvek zmenu vo svojom vzťahu k daňovým povinnostiam voči SR ihneď konzultovať s Objednávateľom a na vyžiadanie predloží Objednávateľovi všetky podklady potrebné pre riadne vysporiadanie svojich daňových povinností.
     3. Poskytovateľ je počas trvania Zmluvy povinný písomne oznámiť Objednávateľovi dátum zrušenia registrácie platiteľa DPH a/alebo dátum registrácie platiteľa DPH alebo dátum zmeny IČ DPH súčasne s novým IČ DPH a to bezodkladne po tomto dátume.
     4. Poskytovateľ je povinný v lehote do 3 dní od začatia/ukončenia uplatňovania osobitnej úpravy uplatňovania dane na základe prijatia platby za dodanie tovaru alebo služby v zmysle § 68d Zákona o DPH oznámiť túto skutočnosť kontaktnej osobe Objednávateľa vo veciach zmluvných ako aj na adrese [dph@spp-distribucia.sk](mailto:dph@spp-distribucia.sk). V prípade, že Poskytovateľ nesplní túto oznamovaciu povinnosť a správca dane uloží Objednávateľovi sankciu z  titulu nesprávne odpočítanej dane v zmysle zákona č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení, Poskytovateľ sa zaväzuje nahradiť Objednávateľovi škodu vo výške vyrubenej sankcie, ktorú si Objednávateľ môže uplatniť aj formou vystavenia faktúry splatnej do 14 dní od doručenia Poskytovateľovi.
     5. Poskytovateľ ako dodávateľ, ak je Platiteľom podľa zákona o DPH, vyhlasuje, že ku dňu uzavretia Zmluvy oznámil bankové účty uvedené v Zmluve a bankové účty, ktoré bude uvádzať na faktúrach, Finančnému riaditeľstvu SR v zmysle ust. § 6 Zákona o DPH.
     6. Poskytovateľ, ktorý je Platiteľom podľa zákona o DPH, je povinný bezodkladne oznámiť Objednávateľovi zmenu bankových účtov oznámených Finančnému riaditeľstvu SR, t.j. odhlásenie bankového účtu, resp. prihlásenie bankového účtu, ak ide o účty, na ktoré má byť vykonávaná úhrada faktúr vystavených Poskytovateľom.
  2. **Ručenie za DPH**
     1. Ustanovenia tohto bodu sa uplatňujú v prípade ručenia za DPH podľa ust. § 69b v súvislosti s ust. § 69 ods. 14 písm. c) Zákona o DPH.
     2. Ak daňový úrad rozhodnutím uloží Objednávateľovi ako ručiteľovi povinnosť uhradiť Poskytovateľom nezaplatenú DPH (ďalej len „Nezaplatená daň“), Objednávateľ túto skutočnosť oznámi Poskytovateľovi. Poskytovateľ je povinný bezodkladne, najneskôr však do 3 dní odo dňa doručenia oznámenia Objednávateľa podľa predchádzajúcej vety, poskytnúť Objednávateľovi všetky informácie a dokumenty, na základe ktorých možno uplatniť opravné prostriedky voči rozhodnutiu o uložení povinnosti Objednávateľovi ako ručiteľovi uhradiť daňovému úradu Poskytovateľom Nezaplatenú daň. Komunikácia medzi zmluvnými stranami môže byť v tomto prípade realizovaná aj e-mailom na adresu Poskytovateľ uvedenú v Zmluve a adresu Objednávateľa dph@spp-distribucia.sk, pričom na požiadanie je každá zo zmluvných strán povinná potvrdiť druhej zmluvnej strane prijatie správy. Dokumenty umožňujúce uplatnenie opravných prostriedkov voči rozhodnutiu o uložení povinnosti Objednávateľovi ako ručiteľovi uhradiť daňovému úradu Poskytovateľom Nezaplatenú daň je Poskytovateľ na vyžiadanie Objednávateľa povinný poskytnúť v origináli alebo v notársky overenej kópii. Objednávateľ je oprávnený, nie však povinný, uplatniť akékoľvek opravné prostriedky proti rozhodnutiu daňového úradu, ktorým Objednávateľovi ako ručiteľovi uloží zaplatiť Poskytovateľom Nezaplatenú daň. V prípade rozhodnutia Objednávateľa o podaní opravného prostriedku je Poskytovateľ povinný poskytnúť Objednávateľovi plnú súčinnosť.
     3. Ak daňový úrad uloží Objednávateľovi ako ručiteľovi povinnosť uhradiť Poskytovateľom Nezaplatenú daň, Objednávateľ je oprávnený použiť akúkoľvek do tohto okamihu nevyplatenú Kúpnu cenu na úhradu Nezaplatenej dane, ako aj nevyplatené čiastky z iných faktúr vystavených Poskytovateľom Objednávateľovi, a to aj takých, ktoré boli vystavené na základe iných zmlúv uzavretých medzi Objednávateľom a Poskytovateľ. O použití príslušnej nevyplatenej čiastky z Ceny diela alebo odplaty (ceny) z iných faktúr, resp. zmlúv, na úhradu Poskytovateľom Nezaplatenej dane bude Objednávateľ informovať Poskytovateľa. Poskytovateľ nemá nárok na vyplatenie nevyplatenej Ceny diela alebo odplaty (ceny) z iných faktúr, resp. zmlúv, ktorú Objednávateľ použil podľa tohto bodu 1.2. Objednávateľ je oprávnený postupovať podľa tohto bodu 1.2. bez ohľadu na vykonanie oznámení podľa tohto bodu voči Poskytovateľovi.
     4. Ak Objednávateľ ako ručiteľ uhradí daňovému úradu Poskytovateľom Nezaplatenú daň a z akéhokoľvek dôvodu nebude pre Objednávateľa možné, vhodné alebo postačujúce použiť na úhradu nevyplatenú čiastku z Ceny diela alebo odplaty (ceny) z iných faktúr, resp. zmlúv, vzniká Objednávateľovi pohľadávka voči Poskytovateľovi vo výške takto zaplatenej dane (ďalej aj ako „Pohľadávka“). O zaplatení dane z titulu ručenia za Poskytovateľa bez použitia nevyplatenej čiastky z Ceny diela alebo odplaty (ceny) z iných faktúr, resp. zmlúv, bude Objednávateľ informovať Poskytovateľa. Vzniknutá Pohľadávka sa stáva splatnou dňom nasledujúcim po dni odpísania zaplatenej dane z účtu Objednávateľa. Objednávateľ je oprávnený jednostranne si započítať Pohľadávku proti akejkoľvek pohľadávke alebo pohľadávkam Poskytovateľa voči Objednávateľovi, a to bez ohľadu na skutočnosť, či sú splatné alebo nesplatné. Pre vylúčenie pochybností platí, že Poskytovateľ nie je oprávnený jednostranne si započítať nevyplatenú čiastku z Ceny diela alebo odplatu (cenu) z iných faktúr, resp. zmlúv, proti Pohľadávke ani proti akýmkoľvek iným pohľadávkam Objednávateľa voči Poskytovateľovi a Poskytovateľ tiež nie je oprávnený postúpiť pohľadávku spočívajúcu v nevyplatenej čiastke z Ceny diela alebo odplaty (ceny) z iných faktúr, resp. zmlúv na tretiu osobu bez predchádzajúceho písomného súhlasu Objednávateľa.
     5. Ustanovenia tohto bodu 1.2. majú prednosť pred akýmikoľvek odchylnými ustanoveniami Zmluvy a zostávajú zachované aj v prípade zániku Zmluvy, týmto zmluvné strany vylučujú vo vzťahu k tomuto bodu 1.2. aplikovateľnosť ustanovenia § 273 ods. 2 Obchodného zákonníka. Zmluvné strany výslovne vylučujú oprávnenie Poskytovateľa ako dlžníka podľa ustanovenia § 309 Obchodného zákonníka na uplatnenie námietok voči Objednávateľovi ako ručiteľovi, ak Objednávateľ ako ručiteľ uhradí z titulu ručenia Nezaplatenú daň bez vedomia Poskytovateľa. Pre vylúčenie pochybností sa uvádza, že ustanovenia tohto bodu 1.2. sa na úpravu práv a povinností zmluvných strán vzťahujú v prípade, že ide o subjekty, ktoré sú registrované ako Platitelia podľa zákona o DPH, a to bez ohľadu na to, či ide zahraničný alebo tuzemský subjekt.
     6. Objednávateľ má právo na náhradu akejkoľvek škody, ktorá mu bola spôsobená ako ručiteľovi za daň, ktorej platiteľom je Poskytovateľ.
  3. **Osobitné daňové náležitosti pre Zmluvy medzinárodným prvkom**
     1. Ustanovenia tohto bodu 1.3. tejto Prílohy sa na úpravu práv a povinností zmluvných strán vzťahujú iba za predpokladu, že ide o Zmluvu s medzinárodným prvkom. Na účely tejto Prílohy sa za Zmluvu s medzinárodným prvkom považuje Zmluva, v ktorých na strane Poskytovateľa vystupuje zahraničný subjekt.
     2. Zahraničným subjektom sa na účely tejto Prílohy rozumie fyzická osoba alebo právnická osoba, alebo iný útvar s právnou subjektivitou, ktorý má bydlisko alebo sídlo mimo územia SR.
     3. Zmluvné strany postupujú pri vysporiadaní svojich daňových povinností zo Zmluvy s medzinárodným prvkom podľa platných právnych predpisov štátu, v ktorom sú rezidentmi a v súlade s platnými medzinárodnými právnymi normami s vylúčením možnosti prevzatia daňovej povinnosti za obchodného partnera.
     4. Zahraničný subjekt predloží Objednávateľovi na vyžiadanie kópiu potvrdenia daňového (finančného) úradu o daňovom domicile (rezidencii).
     5. Zahraničný subjekt predloží Objednávateľovi k  podpisu tejto Zmluvy čestné prehlásenie o tom, či má alebo nemá na území Slovenskej republiky stálu prevádzkareň v zmysle Právnych predpisov, resp. medzinárodnej zmluvy, ako aj prehlásenie, či má na území Slovenskej republiky prevádzkareň v zmysle zákona o DPH platného v Slovenskej republike. V prípade, že zahraničný subjekt má na území Slovenskej republiky stálu prevádzkareň, resp. prevádzkareň pre účely DPH, súčasťou čestného prehlásenia bude aj informácia, či sa predmet Zmluvy bude realizovať prostredníctvom tejto prevádzkarne. Ak zahraničnému subjektu vznikne na území Slovenskej republiky stála prevádzkareň po podpise tejto Zmluvy, je povinný o tejto skutočnosti bezodkladne informovať Objednávateľa.
     6. V prípade, že zahraničný subjekt je rezidentom členského štátu EÚ alebo daňovníkom štátu tvoriaceho Európsky hospodársky priestor a má na území Slovenskej republiky stálu prevádzkareň, predloží Objednávateľovi Prehlásenie, že podlieha zdaneniu na území tohto členského štátu EÚ z príjmov zo zdroja na území, ako aj mimo územia tohto členského štátu EÚ, pričom zahraničný subjekt nie je považovaný na území Slovenskej republiky za daňovníka s neobmedzenou daňovou povinnosťou.
     7. V prípade, že zahraničný subjekt nie je rezidentom členského štátu EÚ alebo daňovníkom štátu tvoriaceho Európsky hospodársky priestor a má na území Slovenskej republiky stálu prevádzkareň, predloží Objednávateľovi úradne overenú kópiu rozhodnutia o registrácii za platiteľa dane z príjmov na území Slovenskej republiky, ako aj právoplatného rozhodnutia príslušného správcu dane o tom, že platí preddavky na daň podľa zákona o dani z príjmov (platného v Slovenskej republike). Objednávateľ až na základe predloženia vyššie uvedených dokladov nezrazí sumu na zabezpečenie dane, prípadne bude postupovať podľa toho, ako bude uvedené v rozhodnutí príslušného správcu dane.
     8. V prípade, ak má zahraničný subjekt na území Slovenskej republiky stálu prevádzkareň a nepredloží rozhodnutie príslušného správcu dane o platení preddavkov na daň z príjmov podľa predchádzajúceho bodu, Objednávateľ zrazí z platieb sumu na zabezpečenie dane za plnenia podľa Zmluvy v súlade so zákonom o dani z príjmov (platným v Slovenskej republike), resp. v súlade s medzinárodnou zmluvou, ktorá má prednosť pred týmto zákonom, v deň úhrady. Ak zahraničný subjekt platí preddavky na daň z príjmov, avšak príslušný správca dane rozhodol vo veci zrážania preddavkov na zabezpečenie dane inak, bude Objednávateľ postupovať podľa tohto rozhodnutia.
     9. V prípade, že zahraničný subjekt je na území Slovenskej republiky registrovaným platiteľom DPH alebo má na území Slovenskej republiky prevádzkareň pre účely DPH, pričom táto prevádzkareň je platiteľom DPH a predmet Zmluvy bude realizovať prostredníctvom svojej prevádzkarne, resp. pod IČ DPH prideleným v Slovenskej republike, predloží Objednávateľovi k  podpisu tejto Zmluvy aj kópiu rozhodnutia o registrácii za platiteľa DPH. V prípade, že zahraničný subjekt je registrovaným platiteľom DPH v  inom štáte a predmet tejto Zmluvy bude vykonávať ako platiteľ DPH registrovaný k DPH  v inom štáte (príslušný štát mu pridelil IČ DPH), je rovnako povinný preukázať Objednávateľovi registráciu za platiteľa DPH v krajine, ktorá ho za platiteľa k DPH zaregistrovala (ktorá mu pridelila IČ DPH, pod ktorým vykonáva predmet tejto Zmluvy).
     10. Ak zahraničnému subjektu po podpise tejto Zmluvy vznikne na území Slovenskej republiky stála prevádzkareň, pričom o tejto skutočnosti neinformuje Objednávateľa v súlade s touto Zmluvou, zahraničný subjekt sa zaväzuje kompenzovať Objednávateľovi   zabezpečenie dane, pokuty a úroky, ktoré môžu Objednávateľovi vzniknúť v dôsledku nezrazenia preddavku na zabezpečenie dane, kde takéto nezrazenie vyplynulo z porušenia oznamovacej alebo inej povinnosti zahraničného subjektu voči Objednávateľovi, Objednávateľ môže požadovať vyššie uvedenú kompenzáciu najskôr v deň doručenia rozhodnutia vydaného príslušným daňovým úradom adresovaného Objednávateľovi.
     11. Ak z akéhokoľvek dôvodu správca dane vráti Poskytovateľovi zrazený a odvedený preddavok na zabezpečenie dane prostredníctvom platiteľa dane, t.j. prostredníctvom Objednávateľa, bude táto suma dane poukázaná na účet zahraničného subjektu vo výške a v mene uvedenej v rozhodnutí príslušného správcu dane, maximálne však do výšky zrazenej dane v cudzej mene.
     12. Objednávateľ sa zaväzuje, že na vyžiadanie zahraničnému subjektu predloží všetky potrebné podklady pre riadne vysporiadanie jeho daňových povinností.
     13. Poskytovateľ si je vedomý povinnosti Objednávateľa oznámiť miestne príslušnému správcovi dane uzatvorenie zmluvy s daňovníkom s bydliskom alebo sídlom v zahraničí, na základe ktorej môže daňovníkovi so sídlom alebo bydliskom v zahraničí vzniknúť na území SR stála prevádzkareň alebo daňová povinnosť zamestnancov alebo osôb pre neho pracujúcich na území SR.
  4. **Náležitosti faktúry**
     1. Poskytovateľ je oprávnený doručovať Objednávateľovi faktúry aj v elektronickej forme, týmto nie je dotknuté oprávnenie Objednávateľa požadovať od Poskytovateľa faktúry v listinnej forme.
     2. Okrem náležitostí v zmysle Právnych predpisov musí faktúra obsahovať:
* označenie, že ide o faktúru;
* IČO a bankové spojenie oboch zmluvných strán vo forme ABO, IBAN a BIC /SWIFT/;
* číslo Objednávky Objednávateľa;
* odpočet uhradených záloh (v prípade existencie záloh);
* sumu celkom k úhrade v mene, v ktorej sa bude uhrádzať;
* osobitné vyčíslenie časti Ceny Služby/Diela zodpovedajúcej nákladom na prípravu pracovníkov pre budované prevádzky a zariadenia, ak sú budované na základe Zmluvy.
  + 1. Faktúra ďalej môže obsahovať:
* číslo Zmluvy;
* odtlačok pečiatky vystavovateľa faktúry;
* miesto plnenia;
* konštantný symbol;
* dohodnutú formu úhrady;
* meno, podpis a telefonické / e-mailové spojenie zodpovedného pracovníka vystavovateľa faktúry;
* deň splatnosti faktúry (lehota splatnosti faktúry sa počíta od doručenia faktúry).